ननदी भौजइया मिलि पनिया के चलली, जमुन दह हे।
 देबो मैं देबो तोरा ननदो हे, भइया के पियारी हहु हे।
 आधी रात बितलइ पहर रात, होरिला जनम लेलन हे।
 कहली हल हे ननद, कहली हल, भइया के दुलारी हहु हे।
 सभवा बइठल तोहें बाबूजी, त सुनहऽ बचन मोरा हे।
 सउरी पइसल तुहूँ पुतहु न, सुनहऽ बचन मोरा हे।
 नइ देबइ, नइ देबइ, नइ देबइ, हम नकबेसर हे।
 पोथी पढ़इते तुहूँ भइया, त सुनहऽ बचन मोरा हे।
 सउरी पइसल तुहुँ धनियाँ, त सुनहऽ बचन मोरा हे।
 नइ देबइ, नइ देबइ, नइ देबइ, नइ नकबेसर हे।
 चुप पहु, चुप रहु बहिनी, त सुनहऽ बचन मोरा हे।
 लगे देहीं हाजीपुर बजरिया, बेसर हम लाइ देबो हे।
 एतना बचन जब सुनलन, सुनहुँ न पावल हे।
 लेइ जाहु, लेइ जाहु, लेइ जाहु मोर नकबेसर हे।
 काहे लागी लेबो बेसरिया, बेसरिया तोहरे छाजो हे।
 भउजो, जीये मोर भाइ भतीजवा, उगल रहे नइहर हे।
 काहे लागी दोसरा बिआह करबऽ, काहे लागी बेसर हे। 